AARHUS: Fraværet for visse grupper af elever i de århusianske folkeskoler er eksploderet.

Et middel til at få børnene tilbage i skoleklasserne kan være at trække elevernes forældre i børnechecken, hvis ikke børnene møder op. Det foreslår en professor, og et flertal i Aarhus Byråd er ikke afvisende.

Det skiver Jyllands-Posten, der fortæller om professor i specialpædagogik på DPU, Aarhus Universitet, Niels Egelunds, forslag om netop trække i forældrenes børnecheck for at undgå pjækkeri.

Stigningen i det opmærksomhedskrævende fravær - et samlet fravær på 10 procent eller 11 fraværstilfælde i det seneste skoleår steg i Aarhus til 27,3 procent i det forgangne skoleår. - Vi skal have alle værktøjer i spil for at få rettet op på det. Det har voldsomme konsekvenser ikke bare nu og her, men også over et helt liv, hvis ikke vi får rustet børn og unge i løbet af deres skoleforløb. Så det er selvfølgelig noget, vi skal have kigget på, siger Peder Udengaard (S), næstformand i børne- og ungeudvalget, til Jyllands-Posten.

Børne- og ungerådmand Bünyamin Simsek (V) er på linje med sin socialdemokratiske byrådskollega.

- Det er jeg ikke afvisende over for, men det skal strikkes ordentligt sammen, så det rammer præcist. For mig er det først og fremmest vores dialogværktøjer, vi skal bruge til at styrke forældresamarbejdet, siger Bünyamin Simsek til Jyllands-Posten.